作者:李呂
標題:沁園春
內容:射虎南山，斷蛟北海，恍如夢中。念少年豪氣，霜寒一劍，清時功業，月滿雕弓。年去年來成底事，已一半消磨成老翁。那堪更，病為城繞，愁作兵攻。無悰。慵語西風。正獨倚危闌送塞鴻。道酒能消遣，酒因病減，歌能消遣，歌為愁濃。大造不將爐冶去，□萬卷詩書寧憤窮。都休問，且試彈綠綺，閒和秋蟲。